《腊月十八日呈子京》
宋代·郑侠

岁去如奔马，残日十有三。
侄为当嫁女，甥是未婚男。
丛然猥俗并，殊非力所堪。
嗟予本支离，尘事素不能。
东床书一架，西榻经一函。
如是岁月深，吻舌如滕缄。
惟有陶渊明，常欲共清谈。
床头酒盈壶，亦欲同醺酣。
二十一二间，烦事如扫芟。
期使堂下空，宴笑同所耽。
清尊酌宜深，古语交崭岩。
夜久灯荧荧，金波忽东南。
岁宴独优游，庶几为不凡。

作者简介：（1041—1119）福州福清人，字介夫，号大庆居士、一拂居士。英宗治平四年进士。调光州司法参军。秩满入京，对王安石言新法不便。久之，监安上门。神宗熙宁七年，久旱不雨，流民扶携塞道，绘流民图上之，奏请罢新法，次日，新法罢去者十有八事。吕惠卿执政，又上疏论之，谪汀州编管，徙英州。哲宗立，始得归。元符七年，再贬英州。徽宗立，赦还，复故官，旋又为蔡京所夺，遂不复出。有《西塘集》。